Augustin Lazăr a transferat-o pe Laura Codruța Kovesi la Parchetul General. Se va ocupa de strategia anticorupție

Laura Codruța Kovesi va fi delegată timp de șase luni la Serviciul de îndrumare și control din Parchetul General pentru îndeplinirea sarcinilor privind strategia națională anticorupție, potrivit unui comunicat al Ministerului Public.

Delegarea se face prin ordin al procurorului general, Augustin Lazăr.

Astfel, Kovesi nu va mai ajunge la DIICOT Sibiu. Reamintim că Secția de procurori a Consiliului Superior al Magistraturii a decis cu miercuri că fosta șefa DNA se va întoarce la DIICOT Sibiu, instituția la care lucra atunci când a fost numită în octombrie 2006 în funcția de Procuror General. Laura Codruta Kovesi a declarat după revocarea din funcție că va activa în continuare ca procuror.

Tot miercuri, întrebat dacă o delegă pe Kovesi pe altă funcție decât cea de la DIICOT Sibiu, procurorul general Augustin Lazăr declarase că “este foarte posibil să ne gândim la o activitate care să fie bună şi care să aducă un plus Ministerului Public”, transmite Agerpres.

Foto: InquamPhotos / Octav Ganea